|  |  |  |
| --- | --- | --- |
|  | | |
|  | | |
| Lietuvos Respublikos  Seimo Peticijų komisijai |  | Nr. |
| Į 2024-10-18 Nr. S-2024-4049 |
|  | | |
| **DĖL JUSTO IVANAUSKO PETICIJOJE PATEIKTŲ SIŪLYMŲ** | | |

VMI[[1]](#footnote-1) gavo Lietuvos Respublikos Seimo Peticijų komisijos 2024 m. spalio 18 d. raštą Nr. S-2024-4049, kuriame prašoma pateikti nuomonę dėl Justo Ivanausko 2024-09-14 peticijoje pateiktų siūlymų, susijusių su valstybinių švietimo įstaigų (lopšelių-darželių, mokyklų ir t.t.) ir pas juos atvykstančių ir atliekančių meninius pasirodymus atlikėjų, aktorių bei visuomeninių organizacijų bendradarbiavimo bei atliekamų renginių švietimo įstaigose tvarkos pakeitimų[[2]](#footnote-2) (toliau - Raštas).

Pagal MAĮ[[3]](#footnote-3) mokesčių administratorius pagal savo kompetenciją teikia konsultacijas tik VMI[[4]](#footnote-4) administruojamų mokesčių apskaičiavimo, deklaravimo, mokėjimo ar kitų mokestinių procedūrų, mokesčių teisės aktų nuostatų paaiškinimo klausimais.

Atsižvelgiant į tai, kad valstybinės švietimo įstaigos (lopšeliai - darželiai ir mokyklos) yra biudžetinės įstaigos[[5]](#footnote-5), kurios pagal PMĮ[[6]](#footnote-6) 3 straipsnio 2 dalies 1 punktą pelno mokesčio nemoka, todėl teikiame informaciją tik dėl į valstybines švietimo įstaigas (lopšelius-darželius, mokyklas ir t.t.) atvykstančių ir menines, kultūrines paslaugas teikiančių asmenų mokestinių prievolių, t. y. individualią veiklą vykdančių atlikėjų, aktorių bei juridinių asmenų – viešųjų įstaigų ir kitų visuomeninių organizacijų, pajamų pripažinimo bei jų pagrindimui naudojamų apskaitos dokumentų.

**Dėl menines ir kultūrines paslaugas teikiančių juridinių asmenų**

Pažymėtina tai, kad menines ir kultūrines paslaugas teikiantys vienetai, t. y. tiek pelno nesiekiantys vienetai, viešosios įstaigos ar kitos visuomeninės organizacijos, tiek pelno siekiantys vienetai, pajamas ir sąnaudas pripažįsta pagal bendras PMĮ nuostatas.

Pagal PMĮ 4 straipsnio nuostatas, vieneto mokesčio bazė yra Lietuvos Respublikoje ir užsienio valstybėse uždirbtos pajamos, kurių šaltinis yra Lietuvos Respublikoje ir ne Lietuvos Respublikoje. Todėl pajamoms priskiriamos visos pajamos, uždirbtos pardavus prekes ar kitą turtą, suteikus apmokamas paslaugas, ir kitos ūkinės komercinės veiklos pajamos, įskaitant pajamas, uždirbtas vykdant viešąjį interesą tenkinančią veiklą.

Pajamos už paslaugas laikomos uždirbtomis, kai paslaugos arba darbai yra atlikti.

*Atsižvelgiant į tai, vieneto gautos lėšos už suteiktas menines ar kultūrines paslaugas yra priskiriamos apmokestinamosioms pajamoms.*

Vieneto faktiškai patirtos įprastinės vykdomai veiklai sąnaudos, būtinos pajamoms uždirbti ar ekonominei naudai gauti, pagal PMĮ 17 straipsnį laikomos leidžiamais atskaitymais. Vadovaujantis PMĮ 7 straipsnyje įtvirtintais pajamų ir sąnaudų pripažinimo principais per ataskaitinį laikotarpį uždirbtos pajamos siejamos su to laikotarpio pajamų uždirbimo sąnaudomis.

PMĮ 57 straipsnyje yra nustatyta, kad mokesčių mokėtojų finansinė apskaita privalo būti tvarkoma taip, kad ji teiktų pakankamą informaciją pelno mokesčiui apskaičiuoti.

Pagal FAĮ[[7]](#footnote-7) apskaitos dokumentais privaloma fiksuoti įvykusias ūkines operacijas. FAĮ 6 straipsnio 1 dalyje yra įteisinta, kad apskaitos dokumentai parengiami ūkinės operacijos metu arba jai įvykus ar pasibaigus ir pateikiami (išsiunčiami) gavėjui nedelsiant, ne vėliau kaip iki kito mėnesio 10 dienos po įvykusios ar pasibaigusios ūkinės operacijos dienos.

Paslaugų suteikimo faktai turi būti įforminti atitinkamais dokumentais, nustatytais Mokesčiams apskaičiuoti naudojamų apskaitos dokumentų išrašymo ir pripažinimo taisyklėse[[8]](#footnote-8), kurie privalo turėti finansinę apskaitą reglamentuojančių teisės aktų nustatytą privalomą finansinės apskaitos dokumentų informaciją. Taisyklėse yra nustatyti apskaitos dokumentai, t. y. PVM sąskaitos faktūros, sąskaitos faktūros, kasos aparato kvitai, bilietai, kuriais gali būti įforminamos bei apskaitomos atitinkamai pajamos bei sąnaudos.

Bilietai naudojami Atsiskaitymų už prekes ir paslaugas duomenų fiksavimo tvarkos apraše[[9]](#footnote-9) nustatytais atvejais. Pagal aprašo 23.1 ir 24 punktuose yra nustatyta, kad naudoti kasos aparatų nereikalaujama gyvenamosiose, darbo ar kitose pirkėjų nurodytose prekių pristatymo (paslaugų suteikimo) vietose, kai asmeniui yra išduodamas bilietas.

Apibendrinant išdėstytą:

1. Jeigu vienetai išvažiuojamuose renginiuose, vykstančiuose valstybinėse švietimo įstaigose, platina bilietus, atitinkančius Bilietų naudojimo ir apskaitos taisyklių[[10]](#footnote-10) reikalavimus, tai papildomai kiti dokumentai pirkėjams neišduodami, o lėšos surinktos už į renginius parduodamus bilietus[[11]](#footnote-11) yra pripažįstamos apmokestinamosiomis pajamomis.

2. Jeigu organizuojant tam tikrą meninį ar kultūrinį renginį nėra platinami bilietai, o yra sudaroma sutartis su paslaugos pirkėja - valstybine švietimo įstaiga (lopšelis - darželis ar mokykla), kurioje vyksta renginys, tai menines ir kultūrines paslaugas teikiantys vienetai švietimo įstaigai privalo išduoti vieną iš Taisyklėse nustatytų paslaugos suteikimą pagrindžiančių apskaitos dokumentų, - PVM sąskaitą faktūrą arba sąskaitą faktūrą, pagal kurį pripažįstamos pajamos už atliktas menines ar kultūrines paslaugas.

Jeigu vienetas paslaugos suteikimą įformina PVM sąskaita faktūra ar sąskaita faktūra, tai prie jos dar turi būti ir paslaugos pirkėjo sumokėjimą patvirtinantis dokumentas. Vienetas, priėmęs grynuosius pinigus, privalo išduoti apskaitos dokumentą, kuriuo yra pagrindžiama grynųjų pinigų operacija, tai gali būti Pinigų priėmimo kvitas[[12]](#footnote-12) arba kitas grynųjų pinigų įforminimą pagrindžiantis dokumentas[[13]](#footnote-13).

Atkreipiame dėmesį, kad klausimas, kaip paslaugos pirkėjas turėtų atsiskaityti su paslaugos pardavėju už suteiktas paslaugas, yra tarpusavio susitarimo reikalas, nepažeidžiant Lietuvos Respublikos atsiskaitymų grynaisiais pinigais ribojimo įstatymo nuostatų.

**Dėl individualią atlikėjų veiklą vykdančių gyventojų**

Pagal GPMĮ[[14]](#footnote-14) 10 straipsnio nuostatas, pajamoms iš individualios veiklos priskiriamos bet kokios gyventojo pajamos, kurias jis gavo vykdydamas individualią veiklą (įskaitant šios veiklos pajamas, gautas ne pinigais), t. y. joms priskiriamos pajamos, kurios gaunamos iš prekių pardavimo, paslaugų teikimo ir kitokios individualios veiklos.

Individualią veiklą vykdantis gyventojas pajamas gali pripažinti taikant pinigų apskaitos principą arba kaupimo apskaitos principą. Kaupimo principo esmė yra, jog pajamos pripažįstamos tada, kai jos uždirbamos, t. y. pajamos pripažįstamos gautomis kai paslaugos arba darbai yra atlikti. Pinigų apskaitos principo esmės yra, jog pajamos pripažįstamos jų gavimo momentu, t. y. kai gyventojas lėšas gauna grynais pinigais, pinigai gaunami į jo sąskaitą banke ir pan.

Gyventojas, vykdantis individualią veiklą, tvarkydamas finansinę apskaitą vadovaujasi FAĮ, Gyventojų, besiverčiančių individualia veikla (išskyrus gyventojus, įsigijusius verslo liudijimus), buhalterinės apskaitos taisyklėmis[[15]](#footnote-15) (toliau – Taisyklės Nr. 1K-040) bei kitais teisės aktais reglamentuojančiais finansinės apskaitos tvarkymą. Taisyklių Nr. 1K-040 9 punktas nustato, jog gyventojas, besiverčiantis individualia veikla (išskyrus notarus, antstolius ir advokatus), privalo išrašyti ir išduoti prekių arba paslaugų pirkėjams vieną iš šių dokumentų – sąskaitą faktūrą, PVM sąskaitą faktūrą, kasos aparato kvitą, jeigu Apraše[[16]](#footnote-16) nenustatyta kitaip.

Viršininkė Edita Janušienė

Gelminė Šareikienė, tel. (0 5) 266 8216, el. p. [Gelmine.Sareikiene@vmi.lt](mailto:Gelmine.Sareikiene@vmi.lt)

Mantas Mickevičius, tel. (0 5) 2687 950, el. p. [Mantas.Mickevicius@vmi.lt](mailto:Mantas.Mickevicius@vmi.lt)

1. Valstybinė mokesčių inspekcija prie Lietuvos Respublikos finansų ministerijos (toliau – VMI). [↑](#footnote-ref-1)
2. Siekiant užtikrinti skaidrų valstybinių švietimo įstaigų (lopšelių - darželių, mokyklų ir t.t.) darbą, peticijoje siūloma keisti teisės aktus, kurių pagrindu būtų atliekami pakeitimai, užtikrinantys Lietuvos Respublikos valstybinių švietimo įstaigų (lopšelių-darželių, mokyklų ir t.t.) skaidrų atsiskaitymą su pas juos į įstaigas atvykstančiais meno atlikėjais, aktoriais, visuomeninėmis organizacijomis bei užtikrinantys skaidrų, sąžiningą valstybinių švietimo įstaigų ir meninių atlikėjų bendradarbiavimą ir sutarčių / susitarimų sąlygų išpildymą. [↑](#footnote-ref-2)
3. Lietuvos Respublikos mokesčių administravimo įstatymo. [↑](#footnote-ref-3)
4. Valstybinės mokesčių inspekcijos. [↑](#footnote-ref-4)
5. Biudžetinės įstaigos – tai valstybės arba savivaldybių institucijos, steigiamos įstatymų nustatyta tvarka, visiškai arba iš dalies išlaikomos iš biudžeto ir taip įvardytos steigimo aktuose bei nuostatuose. Biudžetinės įstaigos yra steigiamos tam tikriems visuomenės poreikiams tenkinti. Biudžetinių įstaigų steigimo, reorganizavimo ir likvidavimo, valdymo, finansavimo ir kiti su jų veikla susiję pagrindai nustatyti Lietuvos Respublikos biudžetinių įstaigų įstatyme. [↑](#footnote-ref-5)
6. Lietuvos Respublikos pelno mokesčio įstatymo. [↑](#footnote-ref-6)
7. Lietuvos Respublikos finansinės apskaitos įstatymą (toliau ― FAĮ). [↑](#footnote-ref-7)
8. Patvirtintose 2002 m. gegužės 29 d. Lietuvos Respublikos Vyriausybės [nutarimu Nr. 780](http://www3.lrs.lt/cgi-bin/preps2?Condition1=230545&Condition2=) „Dėl Mokesčiams apskaičiuoti naudojamų apskaitos dokumentų išrašymo ir pripažinimo taisyklių patvirtinimo“ (toliau – Taisyklės). [↑](#footnote-ref-8)
9. Patvirtintame Lietuvos Respublikos Vyriausybės 2002 m. rugpjūčio 13 d. nutarimu Nr. 1283 „Dėl Atsiskaitymų už prekes ir paslaugas duomenų fiksavimo tvarkos aprašo patvirtinimo“. [↑](#footnote-ref-9)
10. Patvirtintų Lietuvos Respublikos finansų ministro 2002 m. spalio 30 d. įsakymu Nr. 341 „Dėl Bilietų naudojimo ir apskaitos taisyklių patvirtinimo“ (toliau - Bilietų naudojimo ir apskaitos taisyklės). [↑](#footnote-ref-10)
11. Bilietas atitinkantis Bilietų naudojimo ir apskaitos taisyklių reikalavimus yra grynųjų pinigų priėmimo dokumentas, kuris po jo pardavimo suteikia jį įsigijusiam asmeniui teisę pasinaudoti biliete nurodyta paslauga ir įrodo paslaugos pardavimo ūkinės operacijos įvykdymą. [↑](#footnote-ref-11)
12. Patvirtintas Lietuvos Respublikos finansų ministro 2019 m. gegužės 10 d. įsakymu Nr. VA-39 „Dėl Pinigų priėmimo ir pinigų išmokėjimo kvitų naudojimo, išrašymo ir apskaitos taisyklių ir Bilietų naudojimo ir apskaitos taisyklių patvirtinimo“. [↑](#footnote-ref-12)
13. Pats įmonės vadovas nusistato reikalingas vidaus kontrolės priemones parengtoje vidinėje tvarkoje, nurodydamas taisykles dėl grynųjų pinigų apskaitos, apskaitos dokumentų, kuriais yra pagrindžiama grynųjų pinigų operacijos, įforminimo ir kt. Apskaitos dokumentai, kuriais yra pagrindžiama grynųjų pinigų operacija turi atitikti FAĮ 7 straipsnyje nustatytus reikalavimus, t. y. jie privalo turėti FAĮ 7 straipsnio 1 dalyje nustatytą informaciją, kuri yra privaloma visiems apskaitos dokumentams, bei FAĮ 7 straipsnio 3 dalyje nustatytą informaciją. [↑](#footnote-ref-13)
14. Lietuvos Respublikos gyventojų pajamų mokesčio įstatymas. [↑](#footnote-ref-14)
15. Patvirtintos Lietuvos Respublikos finansų ministro 2003 m. vasario 17 d. įsakymu Nr. 1K-040 „Dėl Gyventojų, besiverčiančių individualia veikla (išskyrus gyventojus, įsigijusius verslo liudijimus), buhalterinės apskaitos taisyklių patvirtinimo“. [↑](#footnote-ref-15)
16. Aprašas, išnaša 9. [↑](#footnote-ref-16)